**VISPĀRĪGĀ VIENOŠANĀS**

Priekulē

2020.gada 18.augustā Nr.1.16/21

**SIA „Priekules nami”,** reģ.Nr.42103020465, juridiskā adrese: Ķieģeļu iela 2a, Priekule, Priekules novads, kuru uz sabiedrības statūtu pamata pārstāv tās valdes locekle Arta Brauna, turpmāk tekstā saukts **LIETOTĀJS** no vienas puses

un

SIA “Enefit”, reģ.Nr.40003824046, juridiskā adrese: Vesetas iela 7, Rīga, LV-1013, tās valdes locekļa Klāva Poriķa personā, kas rīkojas uz pilnvaras pamata, (turpmāk – **TIRGOTĀJS**, no otras puses,

saskaņā ar atklātā konkursa „ **Elektroenerģijas iegāde Priekules novada pašvaldības un SIA „Priekules nami” vajadzībām**” (iepirkuma identifikācijas Nr.PNP2020/15) rezultātiem noslēdz šo vispārīgo vienošanos (turpmāk – Vienošanās) par:

**1. VIENOŠANĀS PRIEKŠMETS**

1.1. TIRGOTĀJS pārdod, un LIETOTĀJS pērk elektroenerģiju LIETOTĀJA objektiem atbilstoši iepirkuma nolikumā noteiktajām prasībām, Vienošanās noteikumiem un TIRGOTĀJA tehniskajam piedāvājumam (Vienošanās 2.pielikums).

1.2. LIETOTĀJA elektroenerģiju patērējošo objektu saraksts ir norādīts TIRGOTĀJA tehniskajā piedāvājumā (Vienošanās 2.pielikums)

1.3. Elektroenerģijas tirdzniecība neietver elektroenerģijas transportēšanu (piegādi) – pārvadi un sadali.

**2. VIENOŠANĀS TERMIŅŠ UN TĀS IZPILDES KĀRTĪBA**

2.1. Vienošanās darbības termiņš ir 24 (divdesmit četri) mēneši, t.i., TIRGOTĀJS pārdod elektroenerģiju LIETOTĀJAM saskaņā ar Vienošanos laikā no 2020.gada 1. septembra līdz 2022.gada 31. augustam ievērojot Vienošanās 2.2.punkta noteikumu.

2.2. Elektroenerģija LIETOTĀJAM tiek pārdota, ja spēkā ir sistēmas pakalpojumu līgums starp LIETOTĀJU un elektroenerģijas sistēmas operatoru, kura tīklam ir pieslēgtas LIETOTĀJA elektroietaises.

**3. ELEKTROENERĢIJAS CENA UN NORĒĶINU KĀRTĪBA**

3.1. Cena, par kādu TIRGOTĀJS pārdod un LIETOTĀJS pērk elektroenerģiju, atbilstoši TIRGOTĀJA iepirkumā iesniegtajam finanšu piedāvājumam (Vienošanās 1.pielikums) ir šāda:

3.1.1. viena laika zona (S1,S4,S6) – 0,04190 EUR/kWh.

3.2. Elektroenerģijas cena neietver obligāto iepirkumu komponentes un sistēmas pakalpojumu tarifus, ko LIETOTĀJS apmaksā papildus saskaņā ar sistēmas pakalpojumu līguma un Vienošanās noteikumiem.

3.3. Elektroenerģijas cena ietver izmaksas par balansēšanas pakalpojumu.

3.4. Vienošanās 3.1.punktā norādītajās cenās iekļauti visi nodokļi un maksas, izņemot pievienotās vērtības nodokli, kas tiek maksāts saskaņā ar Latvijas Republikas normatīvajiem aktiem.

3.5. Norēķini par elektroenerģiju notiek reizi mēnesī par LIETOTĀJA faktiski patērēto elektroenerģijas apjomu atbilstoši komercuzskaites mēraparātu rādījumiem.

3.6. Komercuzskaites mēraparātu lietošanas kārtība un ar to saistītie jautājumi tiek noteikti sistēmas pakalpojumu līgumā.

3.7. Gadījumos, kad skaitītāja automātiska nolasīšana nav iespējama, informāciju par patērēto elektroenerģiju LIETOTĀJS nodod, nosūtot datus elektroniski pa e-pastu: st@sadalestikls.lv, reģistrējot tiešsaistes datu bāzē: [www.e-st.lv](http://www.e-st.lv) vai pa klientu servisa tālruni: 8403, ko nodrošina sistēmas operators AS “Sadales tīkls”.

3.8. Līdz kārtējā mēneša 10.datumam TIRGOTĀJS iesniedz LIETOTĀJAM rēķinu par iepriekšējā mēnesī patērēto elektroenerģiju saskaņā ar komercuzskaites mēraparātu rādījumiem. PUSES vienojas, ka TIRGOTĀJS var iesniegt LIETOTĀJAM elektroniski sagatavotu rēķinu, nosūtot to uz e-pasta adresi priekulesnami@inbox.lv . TIRGOTĀJA izrakstītajos rēķinos, kas sagatavoti elektroniski, personas paraksts tiek aizstāts ar tā elektronisko apliecinājumu (autorizāciju). Rēķins tiks uzskatīts par saņemtu nākamajā darba dienā pēc tā nosūtīšanas uz šajā punktā norādīto e-pasta adresi.

3.9. LIETOTĀJS samaksā rēķinu 20 (divdesmit) darba dienu laikā pēc tā saņemšanas. Rēķina apmaksas datums ir naudas ieskaitīšanas diena TIRGOTĀJA bankas kontā.

3.10. Komercuzskaites mēraparātu rādījumu savlaicīgas nepaziņošanas gadījumā LIETOTĀJS apmaksā rēķinu pēc visu iepriekšējo mēnešu, taču ne vairāk kā pēdējo 12 (divpadsmit) mēnešu, vidējā patēriņa;

3.11. LIETOTĀJS nekavējoties informē TIRGOTĀJU, ja līdz kārtējā mēneša 10.datumam nav saņemts rēķins par iepriekšējā mēnesī patērēto elektroenerģiju.

3.12. Ja TIRGOTĀJS līdz kārtējā mēneša 15.datumam nav saņēmis paziņojumu no LIETOTĀJA par rēķina nesaņemšanu, tiek uzskatīts, ka LIETOTĀJS savlaicīgi saņēmis rēķinu un viņam nav pretenziju pret rēķinā norādītajiem datiem.

**4. PUŠU SAVSTARPĒJĀS SAISTĪBAS**

4.1. PUSES apņemas ievērot Elektroenerģijas tirgus likuma, Enerģētikas likuma, Ministru kabineta 2014.gada 21.janvāra noteikumus Nr.50 "Elektroenerģijas tirdzniecības un lietošanas noteikumi" un citu Latvijas Republikā spēkā esošo normatīvo aktu prasības.

4.2. PUSES apņemas neizpaust un neizplatīt trešajām personām bez otras PUSES piekrišanas Vienošanās izpildes gaitā iegūtu informāciju, izņemot gadījumus, kad atbilstoši apkopota informācija tiek sniegta tirgus darbības nodrošināšanai, rēķinu izrakstīšanai, kredītu kontrolei, parādu piedziņai, kā arī citus gadījumus, kad informācijas izpaušanu pieprasa piemērojamie tiesību akti.

4.3. Piegādājamās elektroenerģijas daudzums un objekti var mainīties atkarībā no LIETOTĀJA vajadzībām (LIETOTĀJS patur tiesības atkarībā no faktiskajām vajadzībām iegādāties mazāku vai lielāku elektroenerģijas apjomu atbilstoši faktiskajam patēriņam).

4.4. Elektroenerģiju patērējošie objekti var tikt izslēgti no Vienošanās, LIETOTĀJAM rakstiski paziņojot par to TIRGOTĀJAM, un līdz ar to, mainoties iegādātajam elektroenerģijas daudzumam, LIETOTĀJAM netiek noteiktas soda sankcijas samazinājuma gadījumā.

4.5. Ja LIETOTĀJS vēlās pirkt elektroenerģiju citos objektos, kas nav norādīti Vienošanās 1.2.punktā, LIETOTĀJS par to informē TIRGOTĀJU. Šādā gadījumā PUSES noslēdz rakstiski vienošanos par objekta iekļaušanu Vienošanās noteikumos pēc tam, kad TIRGOTĀJS ir saņēmis LIETOTĀJA paziņojumu. Attiecības ar sistēmas operatoru LIETOTĀJS risina atsevišķi.

4.6. **LIETOTĀJS apņemas**:

4.6.1. noslēgt līgumu ar elektroenerģijas sistēmas operatoru par sistēmas pakalpojumiem Vienošanās 1.2.punktā norādītajās adresēs un veikt atbilstošu sistēmas lietošanas tarifu apmaksu atbilstoši Latvijas Republikas normatīvajiem aktiem;

4.6.2. 10 (desmit) darba dienu laikā rakstveidā informēt TIRGOTĀJU par sava statusa, adreses, e-pasta adreses un citu rekvizītu maiņu, kā arī par īpašumā vai lietošanā esošo objektu, kam tiek piegādāta elektroenerģija, īpašuma vai lietošanas tiesību maiņu;

4.6.3. ar savu darbību neradīt elektroenerģijas kvalitātes pazemināšanos, kas traucē citu lietotāju vai sistēmas operatora elektroietaišu normālu darbu;

4.6.4. organizēt savu elektroietaišu kvalificētu apkalpošanu un nodrošināt to tehnisko stāvokli atbilstoši elektroietaišu tehniskās ekspluatācijas un elektrodrošības noteikumu prasībām;

4.7. **LIETOTĀJAM ir tiesības**:

4.7.1 saņemt no TIRGOTĀJA elektroenerģiju nepārtraukti visā Vienošanās darbības laikā par Vienošanās 3.1.punktā noteiktajām cenām;

4.7.2. saņemt balansēšanas pakalpojumu normatīvajos aktos noteiktajā kārtībā;

4.7.3. saņemt no TIRGOTĀJA normatīvajos aktos noteikto informāciju, kas saistīta ar elektroenerģijas pārdošanu LIETOTĀJAM.

4.8. **TIRGOTĀJS apņemas:**

4.8.1. pārdot LIETOTĀJAM elektroenerģiju nepārtraukti visā Vienošanās darbības laikā par Vienošanās 3.1.punktā noteikto cenu;

4.8.2. Vienošanās izpildes nodrošināšanai sadarboties ar elektroenerģijas sistēmas operatoru, kura tīklam ir pieslēgtas LIETOTĀJA elektroietaises, un pa kuru tiek piegādāta TIRGOTĀJA saražotā elektroenerģija;

4.8.3. Vienošanās noteikumos noteiktajā termiņā iesniegt LIETOTĀJAM rēķinu par iepriekšējā mēnesī patērēto elektroenerģiju;

4.8.4. 10 (desmit) darba dienu laikā rakstveidā informēt LIETOTĀJU par sava statusa, firmas, adreses un citu rekvizītu maiņu.

4.9. **TIRGOTĀJAM ir tiesības:**

4.9.1. elektroenerģijas tirdzniecību pārtraukt tikai ārkārtas gadījumos, ja tirdzniecības pārtraukumi radušies stihiskas nelaimes vai nepārvaramas varas rezultātā.

**5. PUŠU ATBILDĪBA**

5.1. PUSES savstarpēji ir atbildīgas par otrai PUSEI nodarītajiem zaudējumiem, ja tie radušies vienas PUSES vai tās darbinieku, kā arī šīs PUSES Vienošanās noteikumu izpildē iesaistīto trešo personu darbības vai bezdarbības, kā arī rupjas neuzmanības, ļaunā nolūkā izdarīto darbību vai nolaidības rezultātā.

5.2. Rēķinu apmaksas kavējuma gadījumā LIETOTĀJS par katru nokavēto apmaksas dienu maksā TIRGOTĀJAM līgumsodu 0,01% (nulle komats nulle viens procents) apmērā no laikā nesamaksātās rēķina summas.

5.3. TIRGOTĀJS nav atbildīgs par to, ka tam nav iespējams pārdot elektroenerģiju sakarā ar to, ka LIETOTĀJAM nav spēkā esoša sistēmas pakalpojumu līguma vai sistēmas operators nesniedz LIETOTĀJAM sistēmas pakalpojumus no TIRGOTĀJA neatkarīgu iemeslu dēļ.

5.4. Ja elektroenerģijas sistēmas operators paziņo LIETOTĀJAM, ka TIRGOTĀJS nenodrošina elektroenerģijas apjomu, kas atbilst TIRGOTĀJA tehniskajā piedāvājumā norādītajam objektos (Vienošanās 2.pielikums), tad TIRGOTĀJS maksā LIETOTĀJAM līgumsodu par katru dienu, kad LIETOTĀJS, minētā iemesla dēļ, nesaņem elektroenerģiju atbilstoši TIRGOTĀJA tehniskajam piedāvājumam (Vienošanās 2.pielikums) 0,01% (nulle komats nulle viens procentu) apmērā no kopējās finanšu piedāvājumā norādītās līgumcenas (Vienošanās 1.pielikums), bet ne vairāk kā 10 % (desmit procenti) no kopējās finanšu piedāvājumā (Vienošanās 1.pielikums) norādītās līgumcenas. Soda nauda pārskaitāma 20 (divdesmit) dienu laikā no attiecīga rēķina saņemšanas brīža uz Vienošanās 10.punktā norādīto attiecīgā LIETOTĀJA bankas kontu. TIRGOTĀJS nemaksā LIETOTĀJAM līgumsodu ja iestājas Vienošanās 7.1.punktā minētais gadījums.

5.5. Ja TIRGOTĀJS vienpusēji izbeidz Vienošanos ar LIETOTĀJU (izņemot Vienošanās 8.2.punkta norādītajos gadījumos), tad TIRGOTĀJA pienākums ir 10 (desmit) dienu laikā samaksāt LIETOTĀJAM līgumsodu 10 % (desmit procentu) apmērā no kopējās finanšu piedāvājumā norādītās līgumcenas (Vienošanās 1.pielikums). Soda nauda pārskaitāma uz Vienošanās 10.punktā norādīto LIETOTĀJA bankas kontu.

5.6.Parakstot Vienošanos, LIETOTĀJS deleģē TIRGOTĀJU LIETOTĀJA vārdā norēķināties ar sistēmas operatoru par sistēmas pakalpojumiem un palīgpakalpojumiem, obligātā iepirkuma komponentēm.

5.7. PUSES vienojas, ka maksa par Vienošanās 5.6. punktā noteiktajiem pakalpojumiem tiek iekļauta LIETOTĀJA elektroenerģijas rēķinā un samaksu par Vienošanās 5.6. punktā noteiktajiem pakalpojumiem LIETOTĀJS veic TIRGOTĀJAM vienlaicīgi ar apmaksu par elektroenerģiju, pamatojoties uz TIRGOTĀJA izrakstītajiem rēķiniem Vienošanās noteikumos noteiktajā kārtībā.

**6. DOMSTARPĪBAS UN STRĪDI**

6.1. Visas pretenzijas un strīdus, kas var rasties Vienošanās izpildes laikā, PUSES risina savstarpēju pārrunu ceļā. Strīdi, par kuriem nav panākta vienošanās pārrunu ceļā, tiek izskatīti Latvijas Republikas normatīvajos aktos noteiktajā kārtībā.

**7. NEPĀRVARAMA VARA**

7.1. PUSES tiek atbrīvotas no atbildības par Vienošanās pilnīgu vai daļēju neizpildi, ja šāda neizpilde radusies nepārvaramas varas apstākļu rezultātā, kuru darbība sākusies pēc Vienošanās noslēgšanas un kurus nevarēja iepriekš ne paredzēt, ne novērst. Pie nepārvaramas varas un ārkārtēja rakstura apstākļiem pieskaitāmi: stihiskas nelaimes, avārijas, katastrofas, epidēmijas, epizootijas, kara darbība, nemieri, blokādes, valsts varas un pārvaldes institūciju lēmumi.

7.2. PUSEI, kas atsaucas uz nepārvaramas varas apstākļiem, nekavējoties par to rakstveidā jāpaziņo otrai PUSEI. Ziņojumā jānorāda, kādā termiņā, pēc viņa uzskata, ir iespējama un paredzama Vienošanās paredzēto saistību izpilde. Ja iespējams, šādam ziņojumam ir jāpievieno izziņa, kuru izsniegusi kompetenta institūcija un kura satur minēto ārkārtējo apstākļu darbības apstiprinājumu un to raksturojumu. Ja minēto izziņu nav iespējams iegūt, ziņojumam jāpievieno citi pierādījumi par minētajiem ārkārtējiem apstākļiem, to darbības apstiprinājumu un raksturojumu. Ja netiek izpildītas minētās prasības, attiecīgā PUSE nevar atsaukties uz nepārvaramas varas apstākļiem kā savu līgumsaistību nepienācīgas izpildes pamatu.

7.3. Ja nepārvaramas varas apstākļu un to seku dēļ nav iespējams izpildīt Vienošanās paredzētās saistības ilgāk kā 3 (trīs) mēnešus, PUSES pēc iespējas drīzāk sāk sarunas par Vienošanās izpildes alternatīviem variantiem, kuri ir pieņemami abām PUSĒM, un izdara attiecīgus grozījumus Vienošanā vai sastāda jaunu Vienošanos, vai arī izbeidz Vienošanos.

**8. VIENOŠANĀS LAUŠANA**

8.1. LIETOTĀJS ir tiesīgs vienpusēji atkāpties no Vienošanās, par to vismaz 1 (vienu) mēnesi iepriekš rakstiski paziņojot TIRGOTĀJAM, ja TIRGOTĀJS nepiegādā LIETOTĀJAM elektroenerģiju (izņemot, ja iestājas Vienošanas 7.1.punktā minētais gadījums) kādā no TIRGOTĀJA tehniskajā piedāvājumā norādītajiem objektiem (Vienošanās 2.pielikums) ilgāk kā 5 (piecas) secīgas diennaktis.

8.2. TIRGOTĀJS ir tiesīgs vienpusēji atkāpties no Vienošanās, par to rakstiski paziņojot LIETOTĀJAM:

8.2.1. ja nav spēkā vai spēku zaudējis Vienošanās 2.2.punktā minētais sistēmas pakalpojumu līgums;

8.2.2. ja LIETOTĀJS nav apmaksājis vairāk kā vienu no TIRGOTĀJA izrakstītajiem rēķiniem, un šāda saistību neizpilde turpinās 30 (trīsdesmit) dienas pēc tam, kad TIRGOTĀJS par to ir rakstiski brīdinājis LIETOTĀJU.

8.3. Jebkurā no gadījumiem, kad PUSE atkāpjas no Vienošanās saskaņā ar Vienošanās 8.1. un/vai 8.2.punktu, LIETOTĀJS apmaksā TIRGOTĀJA izrakstītos rēķinus par saņemto elektroenerģiju līdz Vienošanās izbeigšanās brīdim.

8.4. LIETOTĀJS ir tiesīgs vienpusēji atkāpties no Vienošanās, ja Vienošanos nav iespējams izpildīt tādēļ, ka Vienošanās izpildes laikā TIRGOTĀJAM ir piemērotas starptautiskās vai nacionālās sankcijas vai būtiskas finanšu un kapitāla tirgus intereses ietekmējošas Eiropas Savienības vai Ziemeļatlantijas līguma organizācijas dalībvalsts noteiktās sankcijas.

**9. VISPĀRĒJIE NOTEIKUMI**

9.1. Vienošanās stājas spēkā ar tā parakstīšanas brīdi un ir spēkā līdz pilnīgai saistību izpildei.

9.2. Vienošanās darbība attiecībā uz kādu konkrētu LIETOTĀJA objektu tiek izbeigta, PUSĒM rakstiski vienojoties. Par Vienošanās darbības pārtraukšanu attiecībā uz kādu konkrētu objektu LIETOTĀJS rakstiski informē TIRGOTĀJU vienu mēnesi iepriekš.

9.3. Līgums sagatavots elektroniski ar 2 (diviem) pielikumiem un parakstīts ar drošu elektronisko parakstu.

**10. PUŠU ADRESES UN REKVIZĪTI**

LIETOTĀJS TIRGOTĀJS

|  |  |
| --- | --- |
| SIA „Priekules nami”Reģ.Nr. 42103020465Adrese: Ķieģeļu iela 2a, Priekule, Priekules novads, LV-3434A/S Swedbank, SWIFT kods HABALV22Konts: LV30HABA0551032177094 valdes locekle*Arta Brauna* | SIA “Enefit”Reģ.Nr. 40003824046Adrese: Vesetas iela 7, Rīga, LV-1013Banka: A/S SEB banka, UNLALV2X;Konts: LV28UNLA0050016608687valdes loceklis *Klāvs Poriķis* |

DOKUMENTS IR PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU